AARHUS: For 2200 mennesker blev årets festuge i Aarhus ekstra dyr. De fandt en "hilsen" fra en af kommunens p-vagter, da de vendte tilbage til bilen.

En p-afgift er på 510 kr., så p-vagterne indkrassede på den konto over en million kroner. Det er ny rekord.

- Aldrig tidligere har vi uddelt så mange p-afgifter i løbet af en uge, forklarer Kim Gulvad Svendsen, chef for Drift og Myndighed i Aarhus Kommune.

- Burde I ikke slække lidt på p-kontrollen, når det er festuge? Det er vel trods alt vigtigt, at folk, der besøger byen, får en god oplevelse?

- Ja, men allerede i starten af festugen fandt vi ud af, at nogle bilister i år tilsidesatte alle regler, når bilen skulle parkeres. Vi blev simpelthen nødt til at gribe ind for at sikre, at de resterende bilister kunne komme frem.

- Så I sendte ekstra p-vagter på gaden?

- Ja, da vi fandt ud af, hvordan der blev parkeret i byen, blev vi nødt til at gøre noget. Specielt omkring Latinerkvarteret blev der parkeret alle mulige steder, så trafikken risikerede at sande til, siger Kim Gulvad Svendsen.